»BILAG I

KURSFASTSÆTTELSESAFTALE FOR VALUTAER, SOM DELTAGER I ERM II, OG BETALING EFTER BETALING-PROCEDUREN VED INTERVENTION PÅ UDSVINGSGRÆNSERNE

A. Kursfastsættelsesaftale

For alle valutaer i medlemsstater uden for euroområdet, som deltager i ERM II, skal valutakursen for den bilaterale centralkurs over for euroen fastsættes ved anvendelse af euroen som basiskursen. Valutakursen skal udtrykkes som værdien af 1 EUR med angivelse af seks betydende cifre for alle valutaer.

Den samme praksis skal anvendes ved fastsættelse af de øvre og nedre interventionskurser over for euroen for valutaerne i medlemsstaterne uden for euroområdet, som deltager i ERM II. Interventionskurserne fastsættes ved at lægge eller trække den aftalte båndbredde, udtrykt i en procentdel, til eller fra de bilaterale centralkurser. Kurserne som følge heraf skal afrundes til seks betydende cifre.

B. Betaling efter betaling-procedure

Såvel ECB som de nationale centralbanker inden for euroområdet skal anvende en betaling efter betaling-procedure ved intervention på udsvingsgrænserne. De nationale centralbanker uden for euroområdet, som deltager i ERM II, skal anvende betaling efter betaling-proceduren, når de fungerer som korrespondenter for de nationale centralbanker inden for euroområdet og for ECB i overensstemmelse med dette bilag; De nationale centralbanker uden for euroområdet, som deltager i ERM II, kan efter eget valg følge samme betaling efter betaling-procedure, når de afregner intervention ved udsvingsgrænserne, som de pågældende nationale centralbanker har foretaget på egne vegne.

i) Generelle principper

— betaling efter betaling-proceduren finder anvendelse, når der foretages intervention på udsvingsgrænserne i ERM II mellem euroen og valutaerne i medlemsstaterne uden for euroområdet, som deltager i ERM II

— modparterne skal for at være berettigede til intervention på udsvingsgrænserne i ERM II føre en konto i den pågældende nationale centralbank og have en SWIFT adresse. Modparter skal som et supplerende godkendelseskriterium også på forhånd tilsende den relevante nationale centralbank deres standard afviklingsinstrukser in ERM II valutaer og eventuelle ajourføringer heraf. Godkendte modparter kan anmodes om at give ECB og de nationale centralbanker kontaktoplysninger som nærmere angivet løbende af ECB og de nationale centralbanker

— modparter, som er godkendte til intervention på udsvingsgrænserne i ERM II, kan også udføre sådan intervention direkte med ECB, såfremt de også har status som godkendte modparter til udførelse af valutatransaktioner med ECB i medfør af retningslinje ECB/2008/5 af 20. juni 2008 om de nationale centralbankers forvaltning af Den Europæiske Centralbanks valutareserveaktiver og om den juridiske dokumentation for transaktioner vedrørende disse aktiver (1)

— de nationale centralbanker uden for euroområdet, som deltager i ERM II, fungerer som korrespondenter for de nationale centralbanker inden for euroområdet og for ECB

— når der foretages intervention på udsvingsgrænserne, frigiver den pågældende nationale centralbank eller ECB først sin betaling for en given transaktion efter at have modtaget bekræftelse fra sin korrespondent på, at det skyldige beløb er blevet krediteret dennes konto. Modparter skal betale rettidigt, så de nationale centralbanker og ECB kan opfylde deres respektive betalingsforpligtelser. Modparter skal følgelig betale inden en på forhånd fastlagt tidsfrist.

ii) Tidsfrist for modtagelse af midler fra modparter

Modparter skal indbetale interventionsbeløbene inden kl. 13 ECB-tid (centraleuropæisk tid) på valørdagen.«